khistorydata/jeongjo-sjw-relations huggingface dataset:
정조 8년
甲辰閏三月十三日未時。上御三善齋。右副承旨入侍時。右副承旨李時秀。假注書金孝建。記事官李崑秀。尹行任。以次進伏訖。上曰。廳注書入侍。注書沈晉賢。入來事。分付。孝建。承命出傳。敬五進伏。上曰。都承旨入侍。出榻敎行都承旨洪秀輔進伏。上曰。平安道錄啓文案中。未回啓者入之。賤臣承命出。以未及修整之意。仰達。上曰。右承旨左副承旨入侍。出榻敎行右承旨徐有防。左副承旨柳誼進伏。上命書傳敎曰。陞庠試取。尙不設行云。飭敎之下。豈庸乃爾。皆令申飭。一兩日內設行。大司成望筒留中。蓋欲復尋宿趼。況有向來久任責成之敎。前大司成閔鍾顯。仍任前職。牌招察任。學敎授未差之代。政官牌招開政。待下批一體牌招。仍命讀平安道殺獄文案。時秀讀奏訖。命時秀秀輔先退。又下敎曰。吏曹佐郞李祖承。出牌。使之追省記入直。旣有前兵判時李時秀已例。少無引義之端。斯速承牌事。分付。可也。仍命沈晉賢入侍。與誼敬五。謄書各道殺獄判付訖。命退。承史以次退出。
정조 8년
行都承旨洪秀輔坐。行左承旨金尙集坐。行右承旨徐有防坐。左副承旨柳誼坐。右副承旨趙興鎭坐直。同副承旨李時秀坐直。注書沈晉賢病一員未差。假注書金孝建仕李敬五仕直。事變假注書鄭東觀仕。
정조 8년
傳于金尙集曰。同副承旨。聞有實恙。許遞。前望單子入之。
정조 8년
傳于金尙集曰。新除授承旨。牌招察任。
정조 8년
以校理朴宗來。修撰徐瀅修。副修撰李翼晉牌不進罷職傳旨。傳于洪秀輔曰。只推。更爲牌招。
정조 8년
以副修撰權裕牌不進罷職傳旨。傳于洪秀輔曰。只推。更爲牌招。
정조 8년
以副校理朴廣源。西學敎授林道浩牌不進罷職傳旨。傳于洪秀輔曰。只推。更爲牌招。
정조 8년
李時秀。以弘文館言啓曰。本館下番。連日闕直。事甚未安。今日政。新除授玉堂。待下批仍卽牌招入直。何如。傳曰。允。
정조 8년
李時秀啓曰。右副承旨趙興鎭。今方入侍。臣吏兵批兼進之意。敢啓。傳曰。知道。
정조 8년
有政。吏批。判書李在簡受由在外。參判金夏材。參議趙鼎鎭。同副承旨李時秀進。以安廷鉉爲司諫。李度謙爲修撰。李運彬爲庇仁縣監。
정조 8년
兵批。判書李𡊠。參判鄭昌順病。參議鄭枋在外未肅拜。參知李文源入直進。同副承旨李時秀進。副司直單鄭啓淳金載瓚林道浩。
정조 8년
傳于李時秀曰。未下直守令。皆令當日辭朝。未署經守令。一司除署經。
정조 8년
以京畿監司殺獄罪人李一太。執捉捕校金世文。發配事啓本。傳于柳誼曰。討捕校發配。不過申飭。編配夥然。亦屬可悶。自卿營。決棍懲礪。放送事。回諭。
정조 8년
柳誼。以禁衛營言啓曰。本營哨官安㢞。身病猝重。勢難察任。改差。何如。傳曰。允。
정조 8년
柳誼。以刑曹言啓曰。因二所巡廳草記。去夜二更量。犯夜人林熙鎭。依例移送秋曹事。命下矣。犯夜人林熙鎭。依律文。決笞五十。放送之意。敢啓。傳曰。知道。
정조 8년
甲辰閏三月十四日辰時。上御三善齋。右承旨入侍時。行右承旨徐有防。假注書李敬五。記事官李崑秀尹行任。以次進伏訖。上命書傳敎曰。禮房承旨馳詣宗廟景慕宮。奉審摘奸以來。又下敎曰。陽智長湍殺獄文案。出給畿營。使之今日內回啓。律官一人。持無冤錄待令事。分付。賤臣承命出傳。還入進伏。仍命退。承史以次退出。
정조 8년
甲辰閏三月十四日申時。上御三善齋。坐直承旨入侍時。右副承旨趙興鎭。假注書李敬五。記事官李崑秀尹行任。以次進伏訖。以洪忠監司庇仁縣監遭母喪事。狀啓。命書傳敎曰。本邑。是尤甚處。該縣監。以善治守令。遭故云。其代。不可不拔例擇差。政官牌招開政。無論文武。各別擇擬。待下批仍令當日辭朝。上曰。同副承旨入侍。出榻敎同副承旨李時秀進伏。上曰。政官入來與否。知入。賤臣承命出問。以亞三銓。俱爲承牌之意。仰達。上曰。政事望筒入之。賤臣承命奉入。上曰。庇仁縣監望筒。還出給。侍從及了了武弁中。擇差以入之意。分付。仍命退。承史以次退出。
정조 8년
行都承旨洪秀輔坐。行左承旨徐有防病。右承旨未差。左副承旨趙興鎭坐直。右副承旨兪恒柱坐直。同副承旨未差。注書沈晉賢病一員未差。假注書金孝建仕李敬五仕直。事變假注書鄭東觀仕。
정조 8년
傳于洪秀輔曰。推考房承旨入侍。
정조 8년
承旨前望單子入之。安聖彬兪恒柱落點。
정조 8년
洪秀輔啓曰。新除授左副承旨安聖彬。方在罷散中。何以爲之。敢稟。傳曰。勿施。前望單子入之。
정조 8년
承旨前望單子入之。朴天衡落點。
정조 8년
兪恒柱啓曰。新除授承旨朴天衡。方在奪告身中。何以爲之。敢稟。傳曰勿施。前望單子入之。
정조 8년
以咸鏡監司狀啓。邊召史殉節査啓事。傳于趙興鎭曰。聞甚卓越。依狀請施行事。分付。仍令該曹回啓。
정조 8년
以全羅左水使狀啓。會寧浦呂島鹿島等三鎭軍餉儲置米。反庫形止事。傳于兪恒柱曰。賑事方張。依狀辭其中時萬戶。姑勿拿來。前任人。亦依狀請下該司稟處。
정조 8년
傳于兪恒柱曰。坐直承旨入侍。
정조 8년
趙興鎭。以弘文館言啓曰。本館下番。連日闕直。事甚未安。校理李魯春。由限已過。卽爲牌招。姑降入直。何如。傳曰。允。
정조 8년
趙興鎭。以備邊司言啓曰。今日本司坐起。諸堂多不進參。事甚未安。應頉外無故不參人員。竝推考。仍卽牌招參坐。何如。傳曰。允。
정조 8년
兪恒柱。以兵曹言啓曰。昨日宣傳官廳報牒來到。而入直四員。受由一員外。竝有情勢。自書不字云。事極驚駭。問其情勢。則不言其所由。但稱有情勢而已。雖未知其情勢之何在。而十八宣傳官之一時不仕。莫重侍衛之地。必欲空班而後已者。事未前聞。大損國體。當該宣傳官等。竝令該府。拿問勘罪。何如。傳曰。一二人自書不字。則方外先進勸入之說。自是廳規。曾所聞知。至於今番。諸宣傳官。擧措無異全一廳。處義雖未知本事委折之何居。揆以事面。極涉怪訝。蓋其本事。卽報本曹之事。元非登徹之擧。則在本曹道理。當以全一廳不仕。監軍望單。無以修整入啓之意。具由草記。仍請宣傳官等罪名。而不此之爲。朝於望單。以書不二字名下。懸註入啓。寧有如許事例。若此則許參時可否不純。亦當懸註於望單乎。卿之擧措乖刺。更無可言。況因望單。特敎申飭。不啻幾次。而然又終不草記請罪。卿有何難安之嫌避。半日囁嚅。不敢發一口氣乎。由前由後。本曹事。極爲駭然。監軍望單。令政院爻周。卿之所叨。卽本兵之長也。似此細事。尙不能決折。安望彈壓而鎭服乎。卿則爲先越俸十五等。該房承宣之不能據理退却。未免曲循捧入者。大關國綱。亦係後弊。當該承旨遞差。宣傳官等。不可不一問事實後。處之。令該府拿問。今日內捧供以入。可也。
정조 8년
義禁府啓目。宣傳官李仁秀李弘遠朴基豐李晳具縉鄭㵙李民秀李近胄許濈曺翰振鄭周誠沈公燁南熙李膺福李光益李晦植尹頤東具毅和等原情云云。傳旨內辭緣。泛稱遲晩。所當請刑是白乎矣。宣傳官勿爲請刑。旣有先朝受敎。議處。何如。判付啓。初則不知本事委折。有此拿問之命是如乎。觀此其矣等爰辭。蓋因同僚。被人縛挐事。必欲相率自處。引廳中自退古風。致有此瀆擾之擧。事體所在。不可不嚴處。以爲止鬧息紛之地是遣。況於向日。御廳草記批旨旣下。知道字。似已自攸司照律處斷。然則尤何敢煩浼。諸囚。竝只從重照律。今日內以草記擧行爲有矣。許多人之一時見汰。亦屬軫念處。行首外。竝以公罪勘放爲良如敎。
정조 8년
兪恒柱。以義禁府言啓曰。時囚罪人李仁秀李弘遠朴基豐李晳具縉鄭㵙李民秀李近胄許濈曺翰振鄭周誠沈公燁南熙李膺福李光益李晦植尹頤東具毅和等。從重照律。今日內以草記擧行。許多人之一時見汰。亦屬軫念處。行首外。竝以公罪勘放事。命下矣。李仁秀李弘遠朴基豐李晳具縉鄭㵙李民秀李近胄許濈曺翰振鄭周誠沈公燁南熙李膺福李光益李晦植尹頤東具毅和等。判付內。初則不知本事委折。有此拿問之命。觀此爰辭。蓋因同僚被人縛挐事。必欲相率自處。引廳中自退古風。致有此瀆擾之擧。事體所在。不可不嚴處。以爲止鬧息紛之地。況於向日御廳草記批旨。旣下。知道字。似已自攸司。照律處斷。然則尤何敢煩浼。從重照律。行首外。竝以公律勘放罪。取考律文。則大明律制書有違條有曰。凡奉制書有所施行。而違者杖一百。大典推斷條有曰。犯私罪杖一百決杖。告身盡行追奪。先朝受敎內。王府決杖者。代以金贖矣。李仁秀。以私罪杖一百收贖。告身盡行追奪。放送。李弘遠朴基豐李晳具縉鄭㵙李民秀李近胄許濈曺翰振鄭周誠沈公燁南熙李膺福李光益李晦植尹頤東具毅和等。以公罪。各杖一百收贖。放送。何如。傳曰。允。如有功議各減一等。
정조 8년
甲辰閏三月十五日辰時。上御三善齋。推考房承旨入侍時。右副承旨趙興鎭。假注書李敬五。記事官李崑秀尹行任。以次進伏訖。上曰。近日日氣頗好。麥農漸至成就之望否。興鎭曰。秋牟間多發穗。春牟亦皆茁長。頗有豐登之占云矣。上命書傳敎曰。左承旨同副承旨許遞。前望單子入之。仍命退。承史以次退出。
정조 8년
甲辰閏三月十五日二更一點。上御三善齋。坐直承旨入侍時。同副承旨兪恒柱。假注書李敬五。記注官金鳳顯。記事官尹行任。以次進伏訖。上命書傳敎曰。申飭之後。尙不設行。事體所在。極爲未安。大司成閔鍾顯。從重推考。陞試月講。皆令準式設行。且聞學敎授。或因本職。或因情勢。亦不得試取云。學敎授。竝改差。政官待明朝牌招開政。以在京無故人差出。又命書傳敎曰。俄因前望落點。思之。向來騎堂番次事。置對勘律之後。尙未收敍。今則飭已施矣。前參判任希敎。前參知朴天衡。竝蕩滌敍用。仍命退。承史以次退出。
정조 8년
行都承旨洪秀輔★。左承旨未差。行右承旨柳義養坐直。左副承旨趙興鎭坐。右副承旨兪恒柱坐直。同副承旨未差。注書沈晉賢病一員未差。假注書金孝建仕李敬五仕直。事變假注書未差。
정조 8년
趙興鎭啓曰。合辭方張之時。兩司無進參之員。事甚未安。除在外傳旨未下外。未肅拜呈告人員。竝卽牌招。何如。傳曰。允。
정조 8년
承旨前望單子入之。柳義養落點。
정조 8년
傳于兪恒柱曰。左承旨入侍。
정조 8년
傳于柳義養曰。左承旨有實𧏮。難以供職。許遞。前望單子入之。
정조 8년
兵曹口傳政事。副司直單徐有防。
정조 8년
傳于兪恒柱曰。右承旨入侍。
정조 8년
傳于趙興鎭曰。宣傳官中。兼帶別軍職人改差與未差之代。口傳差出。
정조 8년
兵曹口傳政事。以邊慶遇鄭順采田光說白慶倜李儒祥申暹爲宣傳官。
정조 8년
兪恒柱啓曰。吏曹參判金夏材。參議趙鼎鎭牌不進推考傳旨。及罷職傳旨今方捧入。而開政命下之後。如是違牌。不卽擧行。事甚未安。參判更卽牌招。何如。傳曰。允。
정조 8년
兪恒柱啓曰。吏曹參判金夏材再牌不進推考傳旨。今方捧入。而開政命下之後。連違召命。無意承膺。事體所在。誠極未安。所當更請牌招。而係是一日三牌。何以爲之。敢稟。傳曰。更爲牌招。
정조 8년
兪恒柱。以弘文館言啓曰。本館下番。連日闕直。事甚未安。今日政。新除授玉堂。待下批仍卽牌招。副修撰權裕。疏批已下。一體牌招。以爲推移入直之地。何如。傳曰。允。
정조 8년
有政。吏批。判書李在簡受由在外。參判金夏材進。參議趙鼎鎭牌招不進。行右承旨柳義養進。啓曰。判書李在簡受由在外。參議趙鼎鎭牌招不進。小臣獨政未安。何以爲之。敢稟。傳曰。仍爲之。以李泰永爲校理。李頤祥曺遠振爲修撰。李泰永爲中學敎授。權以綱爲東學敎授。李錫夏爲南學敎授。鄭萬始爲西學敎授。
정조 8년
兵批。判書李𡊠病。參判鄭昌順入直進。參議鄭枋在外未肅拜。參知李文源病。右副承旨兪恒柱進。副司直單金尙集柳誼李時秀任希敎朴天衡。
정조 8년
以刑曹都囚徒。傳于趙興鎭曰。罪人朴宗壽放。
정조 8년
以吏曹參議趙鼎鎭牌不進罷職傳旨。傳于兪恒柱曰。只推。
정조 8년
兪恒柱。以禮曹言啓曰。因大臣所啓。贈領議政金汝岉賜諡事。有草記稟處之命矣。金汝岉本以英傑之人。兼有文武之才。當壬辰之亂。爲巡邊使申砬從事官。★★進據鳥嶺。而主將不聽。終不免同死於㺚川矣。方當倉卒覆敗之際。臂弓草奏。意氣安閑。作書訣子。辭語慷慨。眞可謂從容捨生。若使汝岉戰亡于他處。則朝家愍恤之典。豈後於人。而特以㺚川一敗。爲國人所憤恨。當時表揚。不過旌閭而止。久遠之後。至于先朝。申砬則謂有殉國之節。已受忠壯之諡。汝岉則獨未蒙易名之恩者。誠爲可冤。雖其議政之贈。由於其子推恩。而若無例贈之職。則追奬義烈。褒贈官秩。必不下於正卿。恐不當以例贈爲嫌。況前輩之以例贈得諡者。亦多有之。臣意則依大臣所請。許其賜諡。似不過濫。而事係恩典。不敢擅便。上裁。何如。傳曰。依草記施行。
정조 8년
趙興鎭。以禁府言啓曰。李仁秀。杖一百收贖。告身盡行追奪。李弘遠朴基豐李晳具縉鄭㵙李民秀李近胄許濈曺翰振鄭周誠沈公燁南熙李膺福李光益李晦植尹頤東具毅和等。各杖一百。以公罪收贖放送。草記批旨內。允。如有功議。各減一等事。命下矣。李仁秀七代祖舜臣。宣武原從功臣云。功減一等。杖九十收贖。奪告身四等。具縉十二代祖致寬。佐理功臣。綾原大君異姓六寸親云。功議各減一等。杖八十收贖。朴基豐十三代祖仲孫。靖難功臣。李晳七代祖廷馨。扈聖原從功臣。李民秀七代祖舜臣。宣武原從功臣。鄭㵙十一代祖蘭宗。佐理功臣。李近胄九代祖成翰。靖社功臣。許濈十代祖琮。佐理功臣。曺翰振十代祖繼商。靖國功臣。鄭周誠十三代祖熙啓。開國功臣。沈公燁十二代祖澮。佐理功臣。南熙六代祖以興。振武功臣。李膺福十二代祖仁孫。佐理功臣。尹頤東七代祖根壽。扈聖功臣。具毅和七代祖宏。靖社功臣云。竝功減一等。各杖九十收贖。李光益李晦植李弘遠。無功議之意。敢啓。傳曰。知道。
정조 8년
義禁府啓目。壬海前別將朴佖會。原情云云。傳旨內辭緣。泛稱遲晩。刑推得情。何如。判付啓。除刑推議處爲良如敎。
정조 8년
行判中樞府事具善復。咸春君李昌運。行副司直李敬懋。行副司直徐有大等疏曰。伏以。今番宣傳官之被人縛打。實是四百年所未有之變怪。大關國綱。則諸宣傳官之擧廳引義。非爲一任聖說地耳。蓋欲謝一世之公議。存淸選之本意。而其中閔心爀沈錞。初不呈辭狀於兵曹。又不書不字於本廳。顯有立異之意。殊甚可駭。夫宣傳之職。自是肘腋近侍。而此等微事。猶且規避。或當國事。則何望其同心得力乎。此習決不可漸長。臣等以爲閔心爀沈錞。特爲汰去。以懲臨事謀避之弊。以知養廉尙氣之義。不勝幸甚。答曰。省疏具悉卿等所陳。旣出於尊廳風之意。依施。
정조 8년
吏曹參判金夏材疏曰。伏以。臣綿力薄材。固不可以備任使之列。而只緣受恩如天。感激圖報。鞭策奔走。不計顚仆。積瘁所祟。居常善病。又於受暇省墓之路。觸冒風雨。受傷非細。而歸次多日。久稽反面。分義未安。故遂卽出肅矣。忽於日昨赴政之餘。添得毒感。寒熱交作。肢節如碎。素患疝癖。又乘時闖發。滿腹衝亘。若將乘絶。此際政命又下。末由承膺。坐犯違傲。尤切惶悚。仍伏念向來勉飭政曹。務盡恢蕩之方。辭敎懇惻。有可以孚豚魚而貫金石。凡在臣隣。孰不感歎。臣職雖次堂。旣忝銓地。故向對僚席。相與欽誦聖旨。仍索見近日久不擧擬人姓名抄出者。臣於政席。偶發一語曰。隄防固宜謹嚴。而至於無累。而公然見枳者。今日疏一人。明日疏一人。旣不必一政多擬。又不宜因循前却。其中亦自有淑慝難掩者云爾。則郞官之意。落落難合。臣又曰。然則差待判堂之還朝。可乎。郞官又搖首不答。其意雖未知其何居。而蓋以臣爲不足有無。則皎然矣。臣固疲劣。宜乎見輕。而意見之不同。又不翅燕越。則尙何望上下可否。務歸至當。以對揚休命之萬一哉。嗚呼。習俗滔滔。如水益下。以爲寧使官失其職。不欲行忤於時。萬口一談。牢不可破。將見藹然生物之德意。徒歸紙上之空語。臣竊痛之。玆敢略控衷懇。仰瀆崇嚴。伏乞聖慈。察臣疾之難强。念臣才之無用。亟行鐫免。回授可堪之人。以幸公事。以安私分。千萬幸甚。答曰。省疏具悉。卿言認出對揚。卿其勿辭。入來開政。
정조 8년
副修撰權裕疏曰。伏以。臣跡本孤畸。質甚蠢愚。才識蔑裂。不足比數於人。言行疎謬。不能諧合於時。量己甚熟。無望進取。任分窮蟄。惟期終老。不自意天地陶鎔之化。無物不遂。拔臣於草莽之中。進臣於臺閣之上。有言則假借之。有罪則疪覆之。恩至渥也。德至厚也。臣由是感激。不揆陋拙。間多翺翔於從班。時或昵侍於文陛。志願已足。涯分已溢。惟愧涓埃之未報。尙何意想之及他。至於嬴館華銜。自是淸朝極選。而如臣無似之賤。遽玷不稱之職。自願瞠然。莫省攸措。果然駁正之論。出於司直之地。二字題目。一筆句斷。殆有圈後所未聞也。臣以地則單寒。以人則魯下。身無墻壁之依。任他牛馬之呼。人言之來。何必呶呶辨別。重傷事面哉。第緣臣之不肖。上貽朝廷之辱。下招門戶之羞。此臣之所自悼而自訟者也。從今以往。惟有絶意榮塗。沒齒田間。以圖不報之報而已。更何敢廁跡朝端。抗顔周行。而徒荷湔拂之洪私。猥蒙除旨之特降。今此新命。又出望外。奚但聖朝之無棄物。殆若慈父之保弱子。臣以首頓地。攢手祝天。不覺涕淚之被面。而滓穢已極。薰沐難洗。四維至重。一肅無路。瞻望宸極。精爽若飛。玆敢略入文字。仰瀆崇聽。伏乞天地父母。憐臣危苦之情。察臣懇迫之辭。亟許鐫削臣職名。仍令選部勿復檢擬。以謝人言。以全微諒。千萬幸甚。省疏具悉。不必深嫌。爾其勿辭。從速察職。
정조 8년
行大司憲鄭好仁。司諫安廷玹。掌令成鼎鎭李壽咸。副校理權以綱。正言權儐啓曰。請黜置罪人鄭致達妻爲先還配海島。仍令王府夬正典刑。以洩神人之憤。請黑山島圍籬安置罪人龜柱。設鞫嚴問。快正王法。請物故罪人德相。亟施孥籍之典。答三司曰。不允。
정조 8년
行大司憲鄭好仁。司諫安廷玹。掌令成鼎鎭李壽咸。正言權儐啓曰。請彦衡養遂獻遂。竝令王府設鞫嚴問。請還寢會遂絶島定配之命。仍令王府設鞫得情。請還寢李觀源定配之命。更令王府設鞫得情。請遲晩後物故罪人啓能。亟施孥籍之典。請令王府一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請楸子島荐棘罪人最中。更令王府拿致設鞫。期於得情。夬正王法。請亟寢煥億島配之命。仍令王府加刑得情。快施王章。請湖西營獄散配諸罪人等放送及出陸減等之命。一竝還寢。仍令王府設鞫嚴問。夬施當律。請島配罪人貞采。亟令王府更爲設鞫。夬正正法。答兩司曰。不允。
정조 8년
掌令李壽咸啓曰。請大靜縣爲奴罪人金壽賢。依律處斷。請興陽縣爲奴罪人河翼龍。珍島郡移配爲奴罪人金重得。亟令王府設鞫得情。快正王法。請大靜縣定配罪人聖中。亟令王府設鞫嚴問。期於得情。夬正王法。請削版罪人有臣宗甲義駿。竝令王府設鞫嚴問。依律處斷。請求禮縣移配罪人趙嵎。亟寢酌處之命。仍令王府設鞫得情。快正王法。請薪智島荐棘罪人瑩中。設鞫嚴問。快施當律。請楸子島安置罪人李普行。亟令王府拿鞫嚴問。請物故罪人國榮。亟施孥籍之典。請李義翊。更令王府設鞫嚴問。期於得情。請金養淳。亟令王府更爲設鞫。期於得情。請李義直。亟令王府設鞫得情。快正典刑。請南海縣移配罪人任觀周。亟令王府設鞫嚴問。期於得情。請捕廳罪人煥九。亟令王府嚴加鞫問。夬正典刑。答府曰。不允。第四件事。第五件事。第九件事。第十件事。亟停勿煩。
정조 8년
正言權儐啓曰。請大靜縣爲奴罪人金壽賢。更令王府設鞫嚴問。依律處斷。請爲奴罪人河翼龍金重得。亟令王府設鞫得情。快正王法。請大靜縣定配罪人聖中。放逐罪人有臣宗甲義駿等。竝令王府設鞫嚴問。期於得情。快正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府嚴鞫得情。夬正王法。請還寢遠竄罪人安兼濟放送之命。仍令王府設鞫嚴問。期於得情。依律處斷。請恒善支屬。亟命散配。時謙兄弟。竝投絶島。以嚴隄防。請荐棘罪人瑩中。亟令王府設鞫嚴問。快施當律。請巨濟府絶島安置罪人朴宗集。亟令王府拿鞫得情。施以當律。請減死定配罪人德秀。亟令王府更加嚴鞫。夬正王法。請逆賊尙魯。亟施孥戮之典。請物故罪人國榮。亟施孥籍之典。請爲奴罪人夢獜。定配罪人崔鍾岳。放送罪人有源鄭聖休。亟令王府更爲設鞫。期於得情。各施當律。請島配罪人崔光泰金天欽。亟令王府設鞫得情。夬正典刑。請甲山府竄配罪人樂彬。亟令王府設鞫嚴問。施以當律。請義翊。更令王府設鞫嚴問。期於得情。快正王法。請還寢煥程發配之命。仍令王府竝囚煥程煥九。嚴訊取服。各施當律。答院曰。不允。第三件事。第五件事。第十五件事。亟停勿煩。
정조 8년
甲辰閏三月十六日辰時。上御三善齋。左承旨入侍時。行左承旨徐有防。假注書李敬五。記事官李崑秀尹行任。以次進伏訖。上命讀各道殺獄文案。有防等讀奏。仍命書判付訖。命退。承史以次退出。
정조 8년
甲辰閏三月十六日未時。上御三善齋。右承旨入侍時。行右承旨柳義養。假注書李敬五。記注官金健修金鳳顯。以次進伏訖。上命書吏曹參判金夏材疏批。又命書傳敎曰。可否之言。自是朝廷美風。雖未知本事之委折。豈可以此互相引義。以貽無中生有之歎。吏曹參判金夏材批下。更卽牌招開政。違牌更勿呼望。仍命退。承史以次退出。
정조 8년
行都承旨洪秀輔坐。行左承旨柳義養坐。行右承旨具明謙坐直。左副承旨金思穆坐直。右副承旨趙興鎭坐。同副承旨兪恒柱坐。注書沈晉賢仕一員未差。假注書李敬五仕直。事變假注書金孝建在外。
정조 8년
洪秀輔啓曰。明日常參經筵。取稟。傳曰。停。
정조 8년
傳于具明謙曰。左副承旨入侍。
정조 8년
趙興鎭啓曰。備局有司堂上金華鎭徐有隣趙時俊。依下敎來待矣。傳曰。入侍。
정조 8년
鄭東觀改差。代李德鉉爲事變假注書。
정조 8년
承旨前望單子入之。具明謙金思穆落點。
정조 8년
李德鉉在外。代金洛一爲事變假注書。
정조 8년
洪秀輔。以弘文館言啓曰。新除授校理李泰永。修撰李頤祥。時在京畿廣州地。修撰曺遠振。時在驪州地。經筵入番事緊。請竝斯速乘馹上來事。下諭。傳曰。依啓。
정조 8년
玉堂前望單子入之。應敎洪文泳。副應敎李魯春。校理林濟遠柳孟養。副校理李宗燮。副修撰沈基泰李錫夏。副修撰兪漢敬安策落點。
정조 8년
柳義養啓曰。新除授副應敎李魯春。副修撰安策。方在罷散中。何以爲之。敢稟。傳曰。敍用。
정조 8년
以應敎洪文泳。校理柳孟養。副校理李宗燮。副修撰兪漢敬安策牌不進罷職傳旨。傳于洪秀輔曰。只推。更爲牌招。
정조 8년
以平安監司。价川郡民家漂失事狀啓。傳于柳義養曰。參考前例。卽爲題給之意。令廟堂。分付。
정조 8년
金思穆。以弘文館言啓曰。新除授校理林濟遠。時在洪忠道尼城地。修撰沈基泰。時在京畿楊根地。經筵入番事緊。請竝斯速乘馹上來事。下諭。傳曰。依啓。
정조 8년
趙興鎭。以刑曹言啓曰。因本曹都囚徒。朴宗壽放事。命下矣。依傳敎。朴宗壽卽爲放送之意。敢啓。傳曰。知道。
정조 8년
金思穆。以義禁府言啓曰。全羅左水使孫相龍狀啓據。刑曹粘目內。呂島鎭前萬戶金漢杓。會寧浦前萬戶金思欽崔德恒。鹿島鎭前萬戶金時炯張時興。時萬戶金柱等。移本府處之事。允下。而時萬戶金柱。依判付姑勿拿來。金漢杓金思欽崔德恒張時興。今方待命。卽爲拿囚。全時炯時在京畿高陽地云。依例發遣府羅將。拿來。何如。傳曰。允。待待命拿囚。
정조 8년
義禁府啓目。呂島前萬戶金漢杓。會寧浦前萬戶金思欽崔德恒。鹿島前萬戶金始炯張始興等。原情云云。張始興段。問目內辭緣。泛稱遲晩。所當請刑是白乎矣。年過七十。法不當請刑。上裁爲白乎旀。金漢杓金思欽崔德恒全始炯等段。問目內辭緣。泛稱遲晩。竝只刑推得情。何如。判付啓。除刑推議處爲良如敎。
정조 8년
持平金履安疏曰。伏以。天佑宗祊。元子宮衣尺寖長。禮行相見。休聞日彰。太平萬世之業。其基於此。臣與村翁野老。蹈舞田間。竊不勝愛戴忻祝之至。乃於玆者。伏奉今月初一日除書。以臣爲經筵官。纔過二日。又以臣爲司憲府持平。恩旨絡繹。寵光赫然。臣驚惶赧汗。疑若夢寐。數日之間。魂神未定。又忽伏奉承政院成貼有旨。煌煌四百餘字。首言臣先父爲春邸時贊善。深以未回遐心爲恨。旣又歷擧臣三世四祖。竝侈衮褒。意臣或有家庭聞見。責以休戚之義。而若將擬之於胄筵輔導之事。至以乃祖之孫。乃父之子。必倍延頸之誠爲敎。仍令取近登途。恩言惻怛。屬意隆重。臣伏讀未竟。感淚先逬。誠不自知螻蟻下臣。何以得此於吾君。糜身粉骨。不足以仰酬萬一。而至若所以慰藉臣稱謂臣者。則萬萬非糞土賤品。所敢承當。是殆議薦之地。有以誤聖聰。而偶致遺照耳。臣請自暴其不稱之實。而退伏違傲之誅。惟聖明垂察焉。臣聞經筵。峻望也。臺閣。重寄也。拔之格外。其選尤嚴。歷觀前古之膺是選者。則其爲職可知也。臣本庸姿。志氣卑下。少小願慕。不越乎榮名利祿之間。半生公車。才短不售。遂乃甘心吏役。奔走燥濕。老不知休。直至抵罪而後已。跡其始終。不過如斯是。安有一日反身之工。以述父祖之餘業。而比數當世之儒林哉。臣於往歲。待罪桂坊。數次登筵。醜拙畢露。日月之明。宜無所不燭。而伊來十年。疾病勞碌。形骸外朽。神識內消。竝與前日口耳掇拾之陋。而忘失已久。兀然爲沒字人。衆目所覩。焉敢諱也。今以如此之人。驟然加之以如彼之職。卽臣之妻孥僮僕。已知其僭猥可笑。如是而又敢貪榮冒進。抗顔淸朝。則眞小人而無忌憚者耳。臣何忍焉。雖以朝家事言之。今玆抄選之命。卽我殿下登極後。一初之盛擧也。風聲所曁。中外拭目。以觀惟新之化。正宜博求經行卓異之士。或置講席。或列言路。以責其啓沃諫諍之功。而彰聖上崇儒右文之效也。乃以如臣者。苟充其間。首勤招徠之典。沮四方想望之情。來百代譏議之口。其爲聖世之累。何如也。然則臣雖欲自棄廉愧。一伸趨走之恭。又可得乎。至於聖諭中。末端辭旨。又有出於今玆所叨之外者。臣於此惝怳震越。莫知所以爲對。而若論其簡遴之宜愼。則尤倍他任。一有不審。而或及於妄庸。無益輔導之實。反啓沖年輕士之心。則豈不尤可懼也。以殿下之明聖。非不察此。而特以臣家世願忠。欲其自效。有此勤懇之敎。惟玆至意。臣豈不仰體。而其奈非其人何哉。嗚呼。君臣之義。無所逃於天地之間。幸逢盛際。化理淸明。遵列朝之令章。軫貽燕之鴻謨。側席求賢。如恐不及。雖在物外遐遯之流。且不得自遂其高而願立乎朝。況臣名忝仕籍。處身有素。東西南北。惟令之從。今於恩命之下。苟有一分可堪。何敢飾辭嘵嘵。忽爲山林偃蹇之態。以自干於有司之法乎。誠以內循私分。外嚴名器。終不敢以此不肖。仰欺天日。厭然爲承膺之計。臣情到此。其亦慼矣。虞人之守。聖人有取。如臣至懇。宜蒙體諒。伏願聖慈。特賜哀憐。亟許鐫削臣前後職名。永斷收召之擧。仍治臣辜恩慢命之罪。以靖私義。以肅朝綱。不勝幸甚。答曰。省疏具悉。才下敷心之諭。方企登途之擧。遐心莫廻。巽牘隨至。由予誠淺。良用瞿然。噫。今予招延。豈爲觀瞻。誠以經筵胄筵。討論開發之功。期望于爾者。深且切焉。爾何不念及於此。而不之肯顧。勞予虛佇乎。唯爾經術識解。自在桂坊時。知之已熟。每臨講席。輒勤發問。爾想必記有之矣。爾須念君臣之大義。勿復多讓。幡然造朝。以副予如渴之望。仍傳曰。此批答。下諭于京畿監司。使之傳宣。
정조 8년
行大司憲鄭好仁。司諫安廷玹。掌令成鼎鎭李壽咸。正言權儐啓曰。請彦衡養遂獻遂。竝令王府。設鞫嚴問。請還寢會遂絶島定配之命。仍令王府設鞫得情。請還寢李觀源定配之命。更令王府設鞫得情。請遲晩後物故罪人啓能。亟施孥籍之典。請令王府一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請楸子島荐棘罪人最中。更令王府拿致設鞫。期於得情。快正王法。請亟寢煥億島配之命。仍令王府加刑得情。快施王章。請湖西營獄散配諸罪人等放送及出陸減等之命。一竝還寢。仍令王府設鞫嚴問。快施當律。請島配罪人貞采。亟令王府更爲設鞫。快正王法。答兩司曰。不允。
정조 8년
掌令成鼎鎭啓曰。請大靜縣爲奴罪人金壽賢。依律處斷。請興陽縣爲奴罪人河翼龍。珍島郡移配爲奴罪人金重得。亟令王府設鞫得情。快正王法。請大靜縣定配罪人聖中。亟令王府設鞫嚴問。期於得情。快正王法。請削版罪人有臣宗甲義駿。竝令王府設鞫嚴問。依律處斷。請求禮縣移配罪人趙嵎。亟寢酌處之命。仍令王府設鞫得情。快正王法。請薪智島荐棘罪人瑩中。設鞫嚴問。快施當律。請楸子島安置罪人李普行。亟令王府拿鞫嚴問。請物故罪人國榮。亟施孥籍之典。請李義翊。更令王府設鞫嚴問。期於得情。請金養淳。亟令王府更爲設鞫。期於得情。請李義直。亟令王府設鞫得情。快正典刑。請南海縣移配罪人任觀周。亟令王府設鞫嚴問。期於得情。請捕廳罪人煥九。亟令王府嚴加鞫問。夬正典刑。答府曰。不允。第四件事。第五件事。第九件事。第十件事。亟停勿煩。
정조 8년
司諫安廷玹啓曰。請大靜縣爲奴罪人金壽賢。更令王府設鞫嚴問。依律處斷。請爲奴罪人河翼龍金重得。亟令王府設鞫得情。快正王法。請大靜縣定配罪人聖中。放逐罪人有臣宗甲義駿等。竝令王府設鞫嚴問。期於得情。快正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府嚴鞫得情。夬正王法。請還寢遠竄罪人安兼濟放送之命。仍令王府設鞫嚴問。期於得情。依律處斷。請恒善支屬。亟命散配。時謙兄弟。竝投絶島。以嚴隄防。請荐棘罪人瑩中。亟令王府設鞫嚴問。快施當律。請巨濟府絶島安置罪人朴宗集。亟令王府拿鞫得情。施以當律。請減死定配罪人德秀。亟令王府更加嚴鞫。夬正王法。請逆賊尙魯。亟施孥戮之典。請物故罪人國榮。亟施孥籍之典。請爲奴罪人夢獜。定配罪人崔鍾岳。放送罪人有源鄭聖休。亟令王府更爲設鞫。期於得情。各施當律。請島配罪人崔光泰金天欽。亟令王府設鞫得情。夬正典刑。請甲山府竄配罪人樂彬。亟令王府設鞫嚴問。施以當律。請義翊。更令王府設鞫嚴問。期於得情。快正王法。請還寢煥程發配之命。仍令王府竝囚煥程煥九。嚴訊取服。各施當律。答院曰。不允。第三件事。第五件事。第十五件事。亟停勿煩。
정조 8년
甲辰閏三月十七日午時。上御讌華堂。備局有司堂上入侍時。行司直金華鎭。右參贊徐有隣。刑曹判書趙時俊。左副承旨趙興鎭。記事官沈晉賢。記注官金健修金鳳顯。以次進伏訖。上曰。都承旨入侍。出榻敎賤臣承命出傳。與行都承旨洪秀輔偕入。上命興鎭先退。上曰。荒政考凡例見之乎。華鎭曰。浩汗可慮。節約爲之。似好矣。上曰。刑判之意。何如。時俊曰。果有汗漫之慮矣。上曰。漁鹽稅事已行關乎。有隣曰。松畓聞此事。設爲問答。成冊子上送矣。上命健修持入。上曰。此事有生弊之慮耶。華鎭曰。從前有出給該邑之論。而若善爲立法。則似無弊端矣。上曰。太上有給代之道。則以歲比總。好矣。而監司守令之染指。亦可慮也。人人廉謹。道道得人。必無其望矣。華鎭曰。以嶺南言之。監司次知七所後。有七十餘兩捧用之例。今若嚴飭。則似無目前之弊矣。上曰。旣始之事。善成。則好矣。有隣曰。箕伯每以此事。娓娓爲說。必欲對揚聖心。而其言亦以爲有利而無害云矣。上曰。均役。卽先朝爲民之聖意。而各宮房衙門及營邑所納之物半減。故以爲不便者多。良法尙然。況若此事。苟不善成。則不但有名無實。亦必有興吪造訕之慮。豈不可悶乎。外間物情。如何。時俊曰。外間則姑未聞其裏面矣。上曰。錄啓何以爲之。時俊曰。平安道則未及爲之。慶尙道則先爲二度矣。上曰。嶺南則吏輩稍勝。故文案絶無可疑之端矣。上曰。無冤錄。善成之冊矣。有隣曰。無冤錄諺解。使兪漢敦爲之矣。漢敦就議於前參奉李匡呂。則與故判尹具宅奎所懸吐。多有不合云矣。上曰。卿等之見。孰爲勝乎。華鎭曰。兩說皆通矣。上曰。幾卷。有隣曰。二卷矣。上曰。聞之具宅奎本家。取舍之。亦好矣。上曰。同副承旨入侍。賤臣承命出傳。與同副承旨兪恒柱偕入。上曰。有司堂上先退。華鎭等先退。上命書金履安批答訖。命書傳敎曰。館直不備。已過半朔。事體所在。殊涉未安。在外及未肅拜玉堂竝許遞。前望單子入之。待下批牌招。推移入直。命退。諸臣以次退出。
정조 8년
甲辰閏三月十七日辰時。上御三善齋。推考房承旨入侍時。左副承旨趙興鎭。假注書金孝建。記注官金健修。記事官李崑秀。以次進伏訖。上曰。廳注書入侍。下注書沈晉賢待令事。分付。孝建承命出傳而退。假注書李敬五進伏。上曰。備局有司堂上入侍事。分付。仍命退。承史以次退出。
정조 8년
行都承旨洪秀輔坐。行左承旨柳義養坐直。行右承旨具明謙坐。左副承旨金思穆坐。右副承旨趙興鎭坐。同副承旨兪恒柱坐直。注書沈晉賢仕一員未差。假注書李敬五仕直。事變假注書任希鐸仕。
정조 8년
洪秀輔啓曰。明日常參經筵。取稟。傳曰。只晝講。
정조 8년
洪秀輔啓曰。右副承旨趙興鎭。今日不爲仕進。卽爲牌招。何如。傳曰。允。
정조 8년
金洛一在外。代任希鐸爲事變假注書。
정조 8년
以二十一日。輪對。取稟。傳于兪恒柱曰。爲之。
정조 8년
傳于柳義養曰。左副承旨入侍。
정조 8년
傳于具明謙曰。左承旨入侍。
정조 8년
兵曹。李漢泰爲禁軍別將。
정조 8년
以應校洪文泳。校理柳孟養。副修撰兪漢敬安策再牌不進罷職傳旨。傳于兪恒柱曰。只推。更爲牌招。
정조 8년
兪恒柱啓曰。都監中軍趙圭鎭。以本營習陣。明日露梁敎場。出去矣。所授兼帶右邊捕盜大將命召及大將牌傳令牌。來請還納。何以爲之。敢稟。傳曰。仍佩往來。
정조 8년
兪恒柱。以訓鍊都監言啓曰。本局軍色從事官。今當差出。而如有可以請仍之人。草記請仍事。曾有傳敎矣。校理林濟遠。仍任從事官。何如。傳曰。允。
정조 8년
刑曹啓目。罪人李福雲。更加各別嚴刑。期於得情。何如。判付啓。依允爲旀。本獄事。情理至凶獰。手勢極慘毒。國有三尺。不可一刻容貸。後坐起。除尋常箇箇嚴刑。捧直招爲良如敎。
정조 8년
行大司憲鄭好仁。司諫安廷玹。副應敎李魯春。掌令成鼎鎭李壽咸。副校理權以綱。正言權儐。修撰李錫夏啓曰。請黜置罪人鄭致達妻爲先還配海島。仍令王府快正典刑。以洩神人之憤。請黑山島圍籬安置罪人龜柱。設鞫嚴問。快正王法。請物故罪人德相。亟施孥籍之典。答三司曰。不允。
정조 8년
行大司憲鄭好仁。司諫安廷玹。掌令成鼎鎭李壽咸。正言權儐啓曰。請彦衡養遂獻遂。竝令王府設鞫嚴問。請還寢會遂絶島定配之命。仍令王府設鞫得情。請還寢李觀源定配之命。更令王府設鞫得情。請遲晩後物故罪人啓能。亟施孥籍之典。請令王府一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請楸子島荐棘罪人最中。更令王府拿致設鞫。期於得情。快正王法。請亟寢煥億島配之命。仍令王府加刑得情。快施王章。請湖西營獄散配諸罪人等放送及出陸減等之命。一竝還寢。仍令王府設鞫嚴問。夬施當律。請島配罪人貞采。亟令王府更爲設鞫。快正王法。答兩司曰。不允。
정조 8년
掌令李壽咸啓曰。請大靜縣爲奴罪人金壽賢。依律處斷。請興陽縣爲奴罪人河翼龍。珍島郡移配爲奴罪人金重得。亟令王府設鞫得情。快正王法。請大靜縣定配罪人聖中。亟令王府設鞫嚴問。期於得情。快正王法。請削版罪人有臣宗甲義駿。竝令王府設鞫嚴問。依律處斷。請求禮縣移配罪人趙嵎。亟寢酌處之命。仍令王府設鞫得情。快正王法。請薪智島荐棘罪人瑩中。設鞫嚴問。快施當律。請楸子島安置罪人李普行。亟令王府拿鞫嚴問。請物故罪人國榮。亟施孥籍之典。請李義翊。更令王府設鞫嚴問。期於得情。請金養淳。亟令王府更爲設鞫。其於得情。請李義直。亟令王府設鞫得情。快正典刑。請南海縣移配罪人任觀周。亟令王府設鞫嚴問。期於得情。請捕廳罪人煥九。亟令王府嚴加鞫問。快正典刑。答府曰。不允。第四件事。第五件事。第九件事。第十件事。亟停勿煩。
정조 8년
正言權儐啓曰。請大靜縣爲奴罪人金壽賢。更令王府設鞫嚴問。依律處斷。請爲奴罪人河翼龍金重得。亟命王府設鞫得情。快正王法。請大靜縣定配罪人聖中。放逐罪人有臣宗甲義駿等。竝令王府設鞫嚴問。期於得情。快正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府嚴鞫得情。快正王法。請還寢遠竄罪人安兼濟放送之命。仍令王府設鞫嚴問。期於得情。依律處斷。請恒善支屬。亟命散配。時謙兄弟。竝投絶島。以嚴隄防。請荐棘罪人瑩中。亟令王府設鞫嚴問。快施當律。請巨濟府絶島安置罪人朴宗集。亟令王府拿鞫得情。施以當律。請減死定配罪人德秀。亟令王府更加嚴鞫。快正王法。請逆賊尙魯。亟施孥戮之典。請物故罪人國榮。亟施孥籍之典。請爲奴罪人夢獜。定配罪人崔鍾岳。放送罪人有源鄭聖休。亟令王府更爲設鞫。期於得情。各施當律。請島配罪人崔光泰金天欽。亟令王府設鞫得情。快正典刑。請甲山府竄配罪人樂彬。亟令王府設鞫嚴問。施以當律。請義翊。更令王府設鞫嚴問。期於得情。快正王法。請還寢煥程發配之命。仍令王府竝囚煥程煥九。嚴訊取服。各施當律。答院曰。不允。第三件事。五件事。十五件事。亟停勿煩。
정조 8년
甲辰閏三月十八日辰時。上御重熙堂。左副承旨入侍時。左副承旨金思穆。記事官沈晉賢。記注官金健修。記事官尹行任。以次進伏訖。上命思穆書錄囚判付訖。命退。承史以次退出。
정조 8년
甲辰閏三月十八日辰時。上御三善齋。推考房承旨入侍時。右副承旨趙興鎭。假注書李敬五。記事官李崑秀尹行任。以次進伏訖。上曰。連日蒸熱而不雨可悶。田家不至苦待云耶。興鎭曰。雨意甚緊。今若霈然。亦云幸矣。而雖不雨。兩麥則無所害云矣。上命書各道錄啓判付訖。下敎曰。注書持此判付草本。出去政院。使都承旨左承旨同副承旨。一邊精寫。一邊考準。以入事。分付。可也。仍命退。承史以次退出。
정조 8년
行都承旨洪秀輔坐。行左承旨柳義養坐。行右承旨具明謙坐。左副承旨金思穆坐直。右副承旨趙興鎭坐直。同副承旨兪恒柱坐。注書沈晉賢仕一員未差。假注書李敬五仕直。事變假注書任希鐸仕。
정조 8년
傳于趙興鎭曰。抄啓文臣課講在明。其中違牌坐罷人。竝敍用。
정조 8년
兵曹口傳政事。副司果單徐瀅修趙濟魯李翼晉。
정조 8년
金思穆啓曰。明日抄啓文臣親試時處所。以何處爲之乎。敢稟。傳曰。宣政殿爲之。
정조 8년
以應敎洪文泳。校理柳孟養。副修撰兪漢敬安策牌不進罷職傳旨。傳于趙興鎭曰。只推。
정조 8년
金思穆。以弘文館言啓曰。應敎洪文泳。校理柳孟養。副修撰兪漢敬安策。旣有只推之命。修撰沈基泰。自鄕上來云。一體牌招察任。何如。傳曰。允。
정조 8년
趙興鎭。以賑恤廳言啓曰。米廛上契居前承旨姜趾煥奴時乭。三月二十日。渠之上典家門前。得十歲女兒點分。渠上典欲爲率養。告于西部。自該部閏三月十九日牒呈。故依節目施行。帖文追後成給之意。敢啓。傳曰。知道。
정조 8년
趙興鎭。以賑恤廳言啓曰。松峴契居假羅將林震義。三月二十九日。小公洞街上。得二歲遺棄男兒。本洞居良女金召史。欲爲乳養。而貧不自食。願爲受料。告于南部。自該部閏三月十九日牒呈。故依節目給料。使之乳養之意。敢啓。傳曰。知道。
정조 8년
具明謙。以御營廳言啓曰。本廳哨官柳載成。身病甚重。勢難察任。改差。何如。傳曰。知道。
정조 8년
義禁府啓目。咸安郡守權。原情云云。傳旨內辭緣。泛稱遲晩。所當請刑是白乎矣。曾經侍從。勿爲請刑。旣有先朝受敎。議處。何如。判付啓。依允。
정조 8년
義禁府啓目。壬海前別將朴佖會矣。軍餉事目。何等申嚴。而其所未捧。至於七百七十餘石之多。事極可駭。以此照律。罪杖一百收贖。告身盡行追奪。私罪。奉敎依允。
정조 8년
刑曹啓目粘。李召史上言內辭緣。置之。何如。判付啓。更待處分爲良如敎。
정조 8년
刑曹啓目粘。鄭遇郁擊錚內辭緣。置之。何如。判付啓。更待處分爲良如敎。
정조 8년
甲辰閏三月十九日辰時。上御讌華堂。晝講。詣臺臺臣同爲入侍時。同知事鄭昌順。特進官尹師國。參贊官兪恒柱。侍講官李魯春。檢討官李錫夏。記事官沈晉賢。記注官金鳳顯。記事官尹行任。宗臣安昌君燝。武臣李邦鵬。司諫安廷玹。掌令成鼎鎭。以次進伏訖。上講前受音。自孟子第三卷公都子曰。止充其操者也。魯春進讀新受音。自孟子第四卷孟子曰離婁之明。止仁覆天下矣。上講新受音訖。魯春曰。此乃孟夫子。慨時君之不行仁政而發也。夫仁政之本。卽仁心也。仁心者。乃人欲淨盡。天理流行處也。此亶在一心上用心。惟殿下念哉。上曰。好矣。錫夏曰。上番旣以仁心仰奏。而以是心行是政。然後始可爲仁心之用矣。伏願以行仁政爲懋焉。上曰。好矣。昌順曰。雖行仁政。不能放流誅殛。則是以恩掩義也。非所謂仁政也。上曰。好矣。師國曰。此曰率由舊章。則遵先王之法。亦是行政之本也。上曰。好矣。恒柱曰。臣則無所仰達之語。而前受音有一字誤講處。伏願以一誠字加勉。上曰。好矣。魯春曰。近日官職去就。强引微嫌。便成謬習。試以今番新錄諸僚事言之。向來臺疏之出。被斥諸人。容或有情勢之可據。其他諸員。初無當引之端。而累次除拜。一向違召。分義事體。極涉未安。事係同僚。臣不請罪。而自朝家恐當有一番申飭之道。故敢此仰達矣。上曰。出擧條。申飭。此後無得如前逡巡。可也。出擧條昌順曰。臣方待罪司䆃寺提調。以本寺事。有可仰達者矣。日前以丁丑減分之特許勿施。今年減分之何以擧行。有査實以啓之命。臣招問貢人。則丁丑年臨門詢瘼時。因本寺貢人等陳達。有特許復減。此後災減時。勿爲擧論之敎云。故臣考見謄錄。據實草記矣。其後取見惠廳謄錄。則辛巳翌年。惠堂以本寺貢物中別貿條。移屬惠廳。一依元貢例上下。所受貢價。比前旣增。依他貢例減分事。陳達蒙允。從玆以後。減分連爲一體擧行。臣之草記時。只據本寺謄錄。未見惠廳謄錄。故惠堂筵奏及其後連爲減分等節。未及擧論於草記中。惠堂之筵奏蒙允。旣如此。則有不敢以本寺之已經草記。置而勿論。敢此仰達。更待處分矣。上曰。考見謄錄。有勿爲減分之命。辛巳以後。因惠堂筵稟。依貢例減分云。而今番事。係是特恩。到今還收。不無銷刻之嫌。依初下敎擧行。可也。出擧條廷玹鼎鎭魯春錫夏曰。請黜置罪人鄭致達妻爲先還配海島。仍令王府快正典刑。以洩神人之憤。上曰。不允。出擧條廷玹等曰。請黑山島圍籬安置罪人龜柱。設鞫嚴問。夬正王法。上曰。不允。出擧條廷玹等曰。請物故罪人德相。亟施孥籍之典。上曰。不允。出擧條廷玹鼎鎭曰。請彦衡養遂獻遂。竝令王府設鞫嚴問。上曰。不允。出擧條廷玹鼎鎭曰。請還寢會遂島配之命。仍令王府設鞫得情。上曰。不允。出擧條廷玹鼎鎭曰。請還寢李觀源定配之命。更令王府設鞫得情。上曰。不允。出擧條廷玹鼎鎭曰。請遲晩後物故罪人啓能。亟施孥籍之典。上曰。不允。出擧條廷玹鼎鎭曰。請令王府一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。上曰。不允。出擧條廷玹鼎鎭曰。請楸子島荐棘罪人最中。更令王府拿致設鞫。期於得情。快正王法。上曰。不允。出擧條廷玹鼎鎭曰。請亟寢煥億島配之命。仍令王府加刑得情。快施王章。上曰。不允。出擧條廷玹鼎鎭曰。請湖西營獄散配諸罪人等放送及出陸減等之命。一竝還寢。仍令王府設鞫嚴問。夬施當律。上曰。不允。出擧條廷玹鼎鎭曰。請島配罪人貞采。亟令王府更爲設鞫。快正王法。上曰。不允。出擧條鼎鎭曰。請大靜縣爲奴罪人金壽賢。依律處斷。上曰。不允。出擧條鼎鎭曰。請興陽縣爲奴罪人河翼龍。珍島郡移配爲奴罪人金重得。亟令王府設鞫得情。快正王法。上曰。不允。出擧條鼎鎭曰。請大靜縣定配罪人聖中。亟令王府設鞫嚴問。期於得情。快正王法。上曰。不允。出擧條鼎鎭曰。請削版罪人有臣宗甲義駿。竝令王府設鞫嚴問。依律處斷。上曰。亟停勿煩。出擧條鼎鎭曰。請求禮縣移配罪人趙嵎。亟寢酌處之命。仍令王府設鞫得情。夬正王法。上曰。亟停勿煩。出擧條鼎鎭曰。請薪智島荐棘罪人瑩中。設鞫嚴問。快施當律。上曰。不允。出擧條鼎鎭曰。請楸子島安置罪人李普行。亟令王府拿鞫嚴問。上曰。不允。出擧條鼎鎭曰。請物故罪人國榮。亟施孥籍之典。上曰。不允。出擧條鼎鎭曰。請李義翊。更令王府設鞫嚴問。期於得情。上曰。亟停勿煩。出擧條鼎鎭曰。請金養淳。亟令王府更爲設鞫。期於得情。上曰。亟停勿煩。出擧條鼎鎭曰。請李義直。亟令王府設鞫得情。快正典刑。上曰。不允。出擧條鼎鎭曰。請南海縣移配罪人任觀周。亟令王府設鞫嚴問。期於得情。上曰。不允。出擧條鼎鎭曰。請捕廳罪人煥九。亟令王府嚴加鞫問。快正典刑。上曰。不允。出擧條廷玹曰。請大靜縣爲奴罪人金壽賢。更令王府設鞫嚴問。依律處斷。上曰。不允。出擧條廷玹曰。請爲奴罪人河翼龍金重得。亟令王府設鞫得情。快正王法。上曰。不允。出擧條廷玹曰。請大靜縣定配罪人聖中。放逐罪人有臣宗甲義駿等。竝令王府設鞫嚴問。期於得情。快正王法。上曰。亟停勿煩。出擧條廷玹曰。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府嚴鞫得情。快正王法。上曰。不允。出擧條廷玹曰。請還寢遠竄罪人安兼濟放送之命。仍令王府設鞫嚴問。期於得情。依律處斷。上曰。亟停勿煩。出擧條廷玹曰。請恒善支屬。亟命散配。日謙兄弟。竝投絶島。以嚴隄防。上曰。不允。出擧條廷玹曰。請荐棘罪人瑩中。亟令王府設鞫嚴問。快施當律。上曰。不允。出擧條廷玹曰。請巨濟府絶島安置罪人朴宗集。亟令王府拿鞫得情。施以當律。上曰。不允。出擧條廷玹曰。請減死定配罪人德秀。亟令王府更加嚴鞫。快正王法。上曰。不允。出擧條廷玹曰。請逆賊尙魯。亟施孥戮之典。上曰。不允。出擧條廷玹曰。請物故罪人國榮。亟施孥籍之典。上曰。不允。出擧條廷玹曰。請爲奴罪人夢獜。定配罪人崔鍾岳。放送罪人有源鄭聖休。亟令王府。更爲設鞫。期於得情。各施當律。上曰。不允。出擧條廷玹曰。請島配罪人崔光泰金天欽。亟令王府設鞫得情。快正典刑。上曰。不允。出擧條廷玹曰。請竄配罪人樂彬。亟令王府施以當律。上曰。不允。出擧條廷玹曰。請義翊。更令王府設鞫嚴問。期於得情。快正王法。上曰。亟停勿煩。出擧條廷玹曰。請還寢煥程發配之命。仍令王府竝囚煥程煥九。嚴訊取服。各施當律。上曰。不允。出擧條命退。諸臣以次退出。
정조 8년
甲辰閏三月十九日午時。上御三善齋。推考房承旨入侍時。右副承旨趙興鎭。假注書李敬五。記事官李崑秀尹行任。以次進伏訖。上曰。秋曹錄啓未回啓者有之否。問入。可也。賤臣承命出問。以盡爲回啓之意。仰達。上曰。左副承旨與下注書入侍。賤臣承命出傳。與左副承旨金思穆。注書沈晉賢偕入進伏。上命書錄啓。判付訖。又命書榻敎曰。抄啓文臣親試。明日課講。同爲設行。仍命退。承史以次退出。
정조 8년
行都承旨洪秀輔坐。行左承旨柳義養坐直。行右承旨具明謙坐。左副承旨金思穆坐直。右副承旨趙興鎭坐。同副承旨兪恒柱坐。注書沈晉賢仕一員未差。假注書李敬五仕直。事變假注書任希鐸仕。
정조 8년
傳于洪秀輔曰。左承旨入侍。
정조 8년
柳義養啓曰。明日常參經筵。取稟。傳曰。停。
정조 8년
備忘記。俄者雨澤。幾爲盈寸。而畿伯狀本中。營下所得。以一分登聞。列邑之均霑。或未可必。卽令該道伯遍問列邑。陸續狀聞事。分付。向來雨澤。漢南不若漢北云。今日所得。亦果如何。先卽探聞狀聞事。亦爲分付。雖以湖西言之。旬前雨澤所得各異。十七之雨。但報營下霑潤形止。不言列邑均霑與否。豈其公山一邑外。果無所得而然乎。今日雨澤。亦如京中乎。竝卽詳細狀聞事。令廟堂行會。
정조 8년
以應敎洪文泳。校理柳孟養。修撰沈基泰。副校理兪漢敬安策牌不進罷職傳旨。傳于金思穆曰。只推。
정조 8년
傳于金思穆曰。左承旨入侍。
정조 8년
金思穆。以禮曹言啓曰。卽接元陵別檢所報。則本陵陵上莎草。自今初十日。至今十九日。一向無頉云矣。敢啓。傳曰。知道。
정조 8년
具明謙。以文臣朔試射所試官意啓曰。臣等來詣試所。方欲設場矣。護産廳擧行事。命下。故不得爲之之意。敢啓。傳曰。知道。
정조 8년
傳于金思穆曰。試官不備。親試待下敎爲之。
정조 8년
甲辰閏三月二十日卯時。上御重熙堂。禮房承旨入侍時。左副承旨金思穆。記事官沈晉賢。記注官金鳳顯。記事官李崑秀。以次進伏訖。上命書傳敎曰。聞已順産。護産廳依例擧行事。分付。上曰。俄頃之間。順産得女。有子又有女。予誠自幸矣。思穆曰。伏承下敎。下情不勝慶幸矣。命退。承史以次退出。
정조 8년
甲辰閏三月二十日辰時。上御三善齋。左承旨入侍時。行左承旨柳義養。假注書李敬五。記事官李崑秀尹行任。以次進伏訖。上曰。右副承旨與試官入侍。出榻敎賤臣承命出。與右副承旨趙興鎭。原任直提學徐浩修。檢校直閣徐龍輔偕入進伏。上曰。二直提學入侍。賤臣承命出。與二直提學徐有防偕入進伏。浩修曰。顒祝之餘。伏聞順産。邦國慶幸。如何盡達。俄伏承護産廳下敎。故擧行凡節。依例爲之矣。上曰。各司擧行。竝令除之。只使醫官待令。好矣。上曰。以試官之不備。親試姑爲退定。文衡何故不入來乎。義養曰。臣未詳其有甚情勢矣。上曰。旣不得親試。故已令在家製進。書題出送。可也。有防等進前書題訖。仍命退。諸臣以次退出。
정조 8년
甲辰閏三月二十日酉時。上御三善齋。左承旨入侍時。行左承旨柳義養。假注書李敬五。記注官金鳳顯。記事官李崑秀。以次進伏訖。上曰。今日好雨。猶未浹洽。測雨器水深爲七分。而畿營所報。則僅爲一分。城內外若是懸殊。至於他道各邑。難保其均霑也。義養曰。驟雨例有咫尺不同之時。而目今移秧姑未及。雖得一鋤之雨。於兩麥。則大有沾潤之益。若過此。則而又害之云矣。上曰。農家所聞。大體何如云耶。義養曰。秋事則姑難預料。而近日雨暘調順。各適其時。兩麥俱有成就之望。麥若豐登。則可占來頭之有秋云矣。仍命退。承史以次退出。
정조 8년
傳于柳義養曰。副提調入侍。
정조 8년
傳于具明謙曰。左副承旨右副承旨入侍。
정조 8년
傳于趙興鎭曰。時囚皆令今日草記照律。
정조 8년
傳于洪秀輔曰。昌城府使。令該曹口傳差出。
정조 8년
吏曹口傳政事。李陽運爲昌城府使。
정조 8년
以副校理李宗燮牌不進罷職傳旨。傳于金思穆曰。只推。
정조 8년
傳于趙興鎭曰。工曹判書前望單子入之。
정조 8년
工曹判書前望單子入之。蔡濟恭落點。
정조 8년
傳于趙興鎭曰。禮房承旨入侍。
정조 8년
柳義養。以都摠府言啓曰。今日入直內三廳武兼禁軍及軍兵等。當爲中日習射。而護産廳擧行事。命下。故限撤直間。停止之意。敢啓。傳曰。知道。
정조 8년
趙興鎭。以義禁府言啓曰。時囚皆令今日草記照律事。命下矣。時囚罪人權傳旨內。軍布作米別會穀居末。依事目拿問。罪取考律文。則大明律制書有違條有曰。凡奉制書。有所施行而違者。杖一百。大典推斷條有曰。犯私罪杖一百決杖。告身盡行追奪。先朝受敎內。王府決杖者。代以金贖。權。杖一百收贖。告身盡行追奪放送。金漢杓金思欽崔德恒金時炯張始興等。本府議啓內。軍餉事體。本自嚴重。而金漢杓癸卯反作二百四十二石零。崔德恒壬寅癸卯反作八百八十九石零。金時炯庚子辛丑反作四百八十七石零。張始興壬寅反作五百九十四石零。揆以法意。不可容貸。竝以此照律。金思欽觀其所供。辛丑會案。因其徑遞。初不磨勘云。而交承萬戶崔德恒。旣已壬寅正月二十六日赴任。則歲前磨勘。自有定限。且帥臣狀辭中。辛丑冬該鎭會案磨勘。卽金思欽。若是明的。則以其自明之供。不可取信。以此照律。罪取考律文。則續大典倉庫條有曰。虛錄守令。徒三年定配。又五年禁錮。反作守令。以虛錄律論。大典推斷條有曰。犯私罪杖一百以上之罪。告身盡行追奪。大明律犯罪存留養親條有曰。祖父母父母。老疾應侍。家無以次成丁。若犯徒流者。收贖。存留養親。老少廢疾收贖條有曰。凡年七十以上。犯流罪以下收贖云矣。金漢杓父年八十。無兄弟獨身。金思欽母年八十一。無兄弟獨身。張始興年七十一云。金漢杓金思欽張始興等。徒三年定配竝收贖。而告身盡行追奪。又五年禁錮放送。崔德恒告身盡行追奪。又五年禁錮。原春道鐵原府龍潭驛。徒三年定配。全時炯告身盡行追奪。又五年禁錮。黃海道瑞興縣龍泉驛。徒三年定配。而竝以議啓內辭意。具罪目。依例發遣府羅將。押送于各其配所。何如。傳曰。允。如有功議。各減一等。
정조 8년
趙興鎭。以義禁府言啓曰。權。杖一百收贖。告身盡行追奪。金思欽告身盡行追奪。又五年禁錮。徒三年定配。以母年八十一收贖。金漢杓告身盡行追奪。又五年禁錮。徒三年定配。以父年八十收贖。張始興告身盡行追奪。又五年禁錮。徒三年定配。以年七十一收贖。崔德恒全時炯等。告身盡行追奪。又五年禁錮。徒三年定配事。照律草記批旨內。允。如有功議。各減一等事。命下矣。權十三代祖近。靖社功臣。張始興祖悌昌。保社原從功臣云。竝功減一等。權。杖九十收贖。奪告身四等。張始興告身盡行追奪。又五年禁錮。徒二年半定配收贖。而金思欽金漢杓崔德恒全時炯等。無功云矣。敢啓。傳曰。知道。
정조 8년
副司直洪樂命疏曰。伏以。臣敢暴廢疾實狀。已五上乞骸之章。而不惟迄未蒙允兪。乃反屢承分外之恩批。臣雖冥頑。亦非豚魚。惶阨感愧。曷有其極。然而一向呼籲。惟事干瀆。則揆以賤分。萬萬猥越。理宜泯默縮伏。恭俟處分。而竊更思之。委頓床笫。而王官恒縻於身。一無猷爲。而俸祿相繼於家。誅罰不加而不知感。眷渥彌紆而不知恥。晏然自居。若固有之。緘口結舌。不思所以自靖。則尤非臣分之所敢出。故玆不得不冒萬死申空血懇。惟聖明之憐察焉。臣聞自古求退者。或以引年。或以情勢。或以疾病而然。其去就有關於輕重。恩禮無替於終始。則年雖至。而固有不能去之時。若其事會嚴迫。怵分畏義。廉防有不暇顧。則情蹤雖臲卼。而亦有不可去之時。至疾病者。則非不含恩。非不畏威。而實無奈於遲徊奔走矣。若臣之求退。非引年非情勢。一直病耳。寬假旣大。而感結之忱。殆同雨露之浹髓。逋慢旣積。而悸恐之心。恒若雷霆之臨頭。然而沈痼癃殘。愈往愈甚。欲報之德。而報德無地。欲免乎罪。而免罪無路。此臣所以日夜窮蹙。目將不瞑者也。抑又聞程子之言曰。熙寧中。以淸德爲朝廷尊禮者。大臣曰。富韓公。侍從曰。司馬溫公呂申公。位卿監以淸德早退者十餘人。好學樂善。有行義者。幾二十人。邵先生隱居謝聘。皆相從忠厚之風。聞於天下。嗚呼。三代以後。治化之郅隆。惟宋朝爲最。宋朝二百年間。治化之郅隆。惟熙寧爲最。然則不徒大臣侍從。贊治於內。不徒行義隱居之賢。助化於外。夫所謂淸退之士。實亦與有力焉。故先正臣李珥有言曰。若使上自三公。下至參奉。皆是求退之人。則國家之勢。自升大猷。可不信歟。可不信歟。顧今聖人御極。治化方張。內而凶邪拔去。俊良登崇。外而道學隱逸。非無其人。而所可歎者。無一淸退之人耳。殿下若不許臣退。則士大夫咸曰。夫夫也一癃廢無用之人。而猶復羈縻而不捨。則吾君之不喜退也如此。況於眞箇淸退之士。其爲厭薄。當如何哉。相與捐廉冒恥。知進而不知退。殿下若許臣退。則士大夫咸曰。夫夫也一愚下癃廢之人。而乃使之遂其願而成其美。則吾君之奬退也如此。況於眞箇淸退之士。其爲嘉賞。當如何哉。相與粹勵名節。當退必退。若是。則許退一病臣。而眞箇淸退之士。磊落相望。與內外群彦。同心贊助。則聖治之雍穆。至化之照融。豈使熙寧專美於古哉。此臣所以旣不能進而圖報。則欲報之於一退者也。倘使臣外托義分。中懷貪饕。强策未冷氣息。粧出陽界貌樣。于于一朝。着袍帽乘軒軺。行呼唱於道路。及其詣闕而赴衙也。或擔之席。或負於人。前撑後支。若扶醉漢。及其坐之稠廣之中。東西不知。可否莫省。言語迷錯。擧措顚妄。惟其左餐右粥。耽耽不離於口。同列之人。强者嗤笑於面前。懦者唾罵於背後。視若汚穢。羞與爲伍。畢竟君相譴責於上。司直彈駁於下。迫逐驅去。無面可顯。雖欲施驕於中庭之訕泣。而亦不可得。則生當爲癡騃之人。死將爲魍魎之鬼。一身狼狽。朝廷羞辱。且置勿道。豈不大有傷於天地父母終始之澤哉。伏願聖上。哀其窮而矜其志。亟命有司依例致仕。俾遂其至願。若三字華銜。終非微賤之所宜賁飭。則特飭選部。毋論實職軍銜。勿復檢擬。得以優游田間。以畢餘生。則私分之伸。君恩之報。實在於是。惟殿下。垂仁而裁處焉。答曰。省疏具悉。前批已言之。卿其勿辭。俟小間行公。
정조 8년
副校理權以綱疏曰。伏以。臣於玉署持被之日。伏奉敎旨。以臣爲兼東學敎授者。臣旣在直。不獲已祗謝恩命。而第臣於是職之去就。實有所十分郞堂者。臣向叨館職時。略論陞庠之弊。妄陳革罷之請。恩批鄭重。至以矯弊之方。講究以聞爲敎。臣雙擎奉讀。有以仰捄弊之至意。採言之盛德。出尋常萬萬也。及見該曹覆啓。以陞庠變通。有難輕議爲言。蓋旣痼之弊。無以猝祛。流來之規。不可遽廢。則依前設行。誠非得已。顧今春等課試。次第當設。臣旣見帶兼銜。固宜擧行之不暇。而初旣請罷。今反冒當。則得不有駭於物情。而難安於私義耶。區區微諒。亦有所據。飭敎之下。不敢承膺。春序將盡。課製尙稽。一日虛縻。只增悚蹙。伏乞聖明。俯賜諒察。亟遞臣兼帶之任。俾成命無滯。私分粗安焉。臣於科場之事。顧何敢更有云云。而竊附執藝之義。以備採蕘之聽。不以事細而忽之。言微而棄之。則幸甚幸甚。近來四學。凋弊日甚。破垣頹舍。不成貌樣。及夫設場之時。防守不嚴。界限無定。赴試多士。散坐門外之閭舍。甚至於酒賣餠商。遍場橫行。食婢馬僮。恣意出入。試官之不能禁斷者。蓋緣場圍之四通。隷率之不備。而其在嚴科場之道。決不可一任其亂雜。自今以後。四學科試。姑令移設於丕闡堂。而雜人之攔入者。各別嚴禁。隨現重繩。不可已也。至若學舍頹圮之處。方當災年。固難遽議其修葺之役。而多士莊修之所。亦不宜若是抛置。隨毁隨補。從便施行之意。申飭該曹焉。答曰。省疏具悉。庠製之姑令移設丕闡堂。曾因泮堂言。已從施。伊後廢却。果何委折。當該學校授。一竝從重推考。依所請施行。爾其勿辭察職。
정조 8년
甲辰閏三月二十一日卯時。上御誠正閣。藥房副提調入侍時。副提調洪秀輔。記事官沈晉賢。記注官金健修。記事官李崑秀。以次進伏訖。上命書榻敎曰。王大妃殿進御粟米飮前方中。加縮砂一錢。自今日煎入。上曰。雨澤。喜勝順産矣。湖中尙有不足之慮也。秀輔曰。俄聞鄭枋言。則湖南之雨。不爲不足云矣。命退。承史以次退出。
정조 8년
甲辰閏三月二十一日辰時。上御三善齋。左副承旨右副承旨入侍時。左副承旨金思穆。右副承旨趙興鎭。假注書李敬五。記注官金健修。記事官李崑秀。以次進伏訖。上命書傳敎曰。昨今雨澤。高低必當周洽。目下所見。詳細報來之意。各別申飭。待晴仍令各其守宰躬審田野。細察雨後農形報來後。狀聞之意。下諭于西北外諸道監司處。又下敎曰。試官持抄啓文臣親試試券。與下番翰林入侍。賤臣承命出。與原任直提學徐浩修。檢校直閣徐龍輔。記事官尹行任偕入進伏。上命進前考券出榜訖。仍命退。諸臣以次退出。
정조 8년
甲辰閏三月二十一日酉時。上御三善齋。坐直承旨入侍時。右副承旨趙興鎭。假注書李敬五。記事官李崑秀尹行任。以次進伏訖。上曰。今日之雨。浹洽未知。列邑果同然否。興鎭曰。蒸熱已多日。昨今雨勢。似蒙遍被之澤。民事誠多幸矣。上曰。工曹判書前望。以蔡濟恭領布事。分付。賤臣承命出傳。仍命退。承史以次退出。
정조 8년
行都承旨洪秀輔坐。行左承旨柳義養坐。行右承旨具明謙坐直。左副承旨徐龍輔坐。右副承旨兪恒柱坐直。同副承旨李文源坐。注書沈晉賢仕一員未差。假注書朴能源仕直。事變假注書任希鐸仕。
정조 8년
傳于徐龍輔曰。右副承旨入侍。
정조 8년
徐龍輔啓曰。假注書李敬五。身病猝重。勢難察任。今姑改差。何如。傳曰。允。
정조 8년
假注書李敬五改差。代朴能源爲假注書。
정조 8년
傳于李文源曰。承旨前望單子入之。
정조 8년
傳于柳義養曰。新除授承旨。牌招察任。
정조 8년
傳于柳義養曰。承旨房仍。
정조 8년
傳于兪恒柱曰。右承旨與兵曹參議入侍。
정조 8년
兵曹參知前望單子入之。尹承烈落點。
정조 8년
以應敎洪文泳。校理柳孟養。副校理李宗燮。副修撰兪漢敬安策牌不進罷職傳旨。傳于徐龍輔曰。只推。
정조 8년
傳于兪恒柱曰。在外兵曹參議許遞。口傳差出。
정조 8년
吏曹口傳政事。金魯永爲兵曹參議。
정조 8년
吏曹口傳政事。田佐顯爲咸安郡守。
정조 8년
徐龍輔。以弘文館言啓曰。本館上番副校理臣權以綱。下番修撰臣李錫夏。俱以學敎授。今日儒生試取事。晝仕出去之意。敢啓。傳曰。知道。
정조 8년
徐龍輔。以弘文館言啓曰。應敎洪文泳。校理柳孟養。副校理李宗燮。修撰沈基泰。副修撰兪漢敬安策。旣有只推之命。竝卽牌招察任。何如。傳曰。允。
정조 8년
具明謙。以備邊司言啓曰。卽見守禦使鄭尙淳狀啓。則枚擧廣州府尹金宇鎭牒報。以爲本府年例還分。乃是一萬八千石。以此分給於一萬七百餘元戶。則每戶所受。未滿二石。至於今年荐饑之餘。又當閏月。口食農糧。萬無分排之望。留庫中折米一千石。請其加劃。其在重軍餉之道。非不知煩請之爲難。而農糧不足。民情遑急。折衷邑報。留庫中折米。限七百石。特許加劃。以爲從略分俵事。請令廟堂稟旨。分付矣。廣州還分之穀。較其民戶。本自不敷。況當荐饑之餘。又値有閏之歲。口食農糧。無以排巡。民勢遑急。可以推知。帥臣之折衷請劃。又出於勢不獲已。留庫中折米七百石。依狀請許劃。何如。傳曰。允。